Stefna Sósíalistaflokks Íslands í samgöngumálum er … … að samgöngumannvirki og rekstur þeirra séu í eigu þjóðarinnar . … að jarðgöng , brýr og vegir séu öllum aðgengilegir án gjaldtöku og veggjöldum verið alfarið hafnað . … að tryggð sé nægileg fjármögnun til viðhalds og reksturs samgöngumannvirkja og vegakerfis . … að vinna markvisst að umhverfisvænum lausnum í samgöngumálum svo sem með aukinni notkun rafvæddra ökutækja , strætó / borgarlínu og að hvetja til samnýtingar á bílum . … að styrkja nýsköpun í útfærslu nýrra farartækja . … að byggja upp innviði fyrir fjölbreyttar samgöngur um land allt þar sem tenging milli staða á landi , lofti og sjó sé tryggð . … að almannavarnir séu hafðar í fyrirrúmi á öllu landinu og flóttaleiðir tryggðar ef náttúruhamfarir eru yfirvofandi . … að flugvellir og hafnir séu í þjóðareign og þær reknar af hinu opinbera . … að ferðaþjónusta fatlaðra sé sjálfsögð mannréttindi og ávallt rekin samkvæmt lögum , hún sé gjaldfrjáls og gerð aðgengilegri með tíðari ferðum . … að sjúkraflutningar , ferðaþjónusta fatlaðra og önnur sjálfsögð akstursþjónusta sé í almannaeigu en ekki einkarekin eða henni útvistað . … að gjaldfrjálst verði í strætó / borgarlínu . … að almenningssamgöngur séu efldar innan höfuðborgarsvæðisins með því að þjóna betur úthverfum og bjóða tíðari ferðir . … að launakjör og starfsumhverfi starfsmanna í almenningssamgöngum séu bætt . … að þjónusta fólks í nærumhverfi sínu sé bætt þannig að hægt sé að draga úr löngum akstursleiðum sér í lagi á landsbyggðinni . … að almenningur geti tekið þátt í uppbyggingu samgangna í sínu nærumhverfi og lagt til lausnir að betri hverfum með samvinnu við yfirvöld . … að Internetið sé hluti af samgöngumálum og innviðir fjarskipta séu í almannaeigu . … að strandflutningar verði efldir og að þungaflutningar fari sjóleiðina eftir því sem kostur er og daglegar nauðsynjavörur fari landleiðina . Samgöngur eru grunnþjónusta sem allir eiga að hafa góðan aðgang að hvort heldur landfræðilega eða efnahagslega svo fólk komist leiðar sinnar innan lands , innan borgar , bæja og á landsbyggðinni . Sósíalistaflokkur Íslands vill að öll helstu samgöngumannvirki á landinu séu í eigu þjóðarinnar en ekki einkarekin eða rekstri þeirra útvistað . Þannig skal vegagerðin sem slík vera í eigu almennings og fjármögnun vega og allra samgöngumannvirkja ávallt vera í lagi . Þá sé tryggt að skattar sem eyrnamerktir eru vegagerðinni skili sér í þann málaflokk og ekki lögð veggjöld eða önnur gjöld á göng eða brýr . Samgöngukerfið skal byggt upp með samgönguöryggi allra að leiðarljósi hvort sem er með hjólastígum , göngustígum , eða sérakreinum fyrir strætó og aðra sérumferð innan borgar , bæja eða milli staða á landsbyggðinni . Þá sé hugað að almannavörnum um allt land og öllum gefinn kostur á gjaldfrjálsum öryggisbúnaði eins og endurskinsmerkjum eða borðum . Þá sé mismunandi samgöngum ekki stillt upp sem andstæðum pólum heldur hafi fólk frelsi til að velja sér samgöngumáta innan þeirra marka sem samfélagið setur sér þegar kemur að umhverfisvernd og loftslagsmálum . Stefnt sé markvisst að umhverfisvænum lausnum eins og stefna sósíalista í umhverfis - og loftslagsmálum segir til um en einnig skal stefnt að því að jafna kjör fólks þegar kemur að samgöngum með tilliti til búsetu og eða möguleikum á að nota umhverfisvænan samgöngumáta . Rekstur flugvalla , hafna og annarra samgöngumannvirkja skal endurskilgreindur og þeirri einkavæðingu og útvistun sem orðið hefur á þeim snúið við . Þá skulu samgöngumöguleikar fólks auknir en einnig skal tryggja fólki betri þjónustu í nærumhverfi sínu , sér í lagi á landsbyggðinni . Strætó / borgarlína og önnur sjálfsögð akstursþjónusta svo sem sjúkrabílar og akstursþjónusta fatlaðra skal vera gjaldfrjáls með öllu og skal slíkur akstur ekki einkavæddur eða honum útvistað á nokkurn hátt heldur haldið í almannaeigu og þjónustan bætt í samvinnu við notendur hennar . Þá skal skoða öll samgöngumál með almannahagsmuni að leiðarljósi og gefa íbúum kost á að taka þátt í mótun umhverfisins sem þeir búa í hvort heldur er í borg , bæjum eða í dreifbýli . Þannig er hægt að byggja upp betri samgöngur á lýðræðislegan máta . Internetið skal vera hluti af samgöngumálum og innviðir fjarskipta vera í almannaeigu en þannig skal koma í veg fyrir sóun og verri þjónustu sem fylgir því að mörg fyrirtæki byggi hliðstæð kerfi .